PMIndiaData/PMIndiaSum huggingface dataset:
காந்திநகரின் கிப்ட் நகரில் ஐஎப்எஸ்சிஏ  தலைமையகத்திற்கு  அடிக்கல் நாட்டு விழாவில் பிரதமர் ஆற்றிய உரையின் முக்கிய அம்சங்கள்

குஜராத் முதலமைச்சர் திரு பூபேந்திரபாய் படேல் அவர்களே, மத்திய நிதியமைச்சர் திருமதி நிர்மலா சீதாராமன் அவர்களே, மத்திய, மாநில அமைச்சர்களே, இதர சிறப்பு விருந்தினர்களே வணக்கம்! இந்தியாவின் வளர்ந்து வரும் பொருளாதாரம் மற்றும் தொழில்நுட்ப வலிமைக்கு இந்த நாள் மிகவும் முக்கியத்துவம் வாய்ந்தது . இந்தியாவின் வல்லமையின் மீதான உலகளாவிய நம்பிக்கையை அதிகரிப்பதற்கும் இது மிகவும் முக்கியமானது. இன்று, கிப்ட் நகரில், சர்வதேச நிதிச் சேவை மையங்கள் ஆணையத்தின் தலைமையக கட்டிடத்திற்கு அடிக்கல் நாட்டப்பட்டுள்ளது. இந்த கட்டிடம் அதன் கட்டிடக்கலையில் எவ்வளவு பிரமாண்டமாக இருக்கிறதோ, அதே அளவு இந்தியாவை பொருளாதார வல்லரசாக மாற்றுவதற்கு வரம்பற்ற வாய்ப்புகளை உருவாக்கும் என்று நான் நம்புகிறேன். சர்வதேச நிதிச்சேவை மையம் புதுமைகளை ஊக்குவிப்பதுடன், வளர்ச்சிக்கு உந்து சக்தியாக இருக்கும். இன்று தொடங்கப்பட்ட நிறுவனங்கள் மற்றும் தளங்கள் 130 கோடி இந்தியர்கள் நவீன உலகப் பொருளாதாரத்துடன் இணைக்க உதவும். உலகளாவிய நிதிக்கு வழிகாட்டும் அமெரிக்கா, இங்கிலாந்து மற்றும் சிங்கப்பூர் போன்ற நாடுகளின் குழுவில் இந்தியா இப்போது நுழைகிறது. கிப்ட் நகர் வணிகத்திற்காக மட்டுமல்லாமல் , நாட்டின் சாமானியர்களின் அபிலாஷைகளுக்கு உரிய ஒரு பகுதியாகவும் உள்ளது. இந்தியாவின் எதிர்காலம் பற்றிய பார்வை இதனுடன் இணைக்கப்பட்டுள்ளது, மேலும் இந்தியாவின் பொன்னான கடந்த கால கனவுகளும் இதனுடன் இணைக்கப்பட்டுள்ளன. இன்று இந்தியா உலகின் மிகப்பெரிய பொருளாதார நாடுகளில் ஒன்றாக உள்ளது. எனவே எதிர்காலத்தில், நமது பொருளாதாரம் இன்று இருப்பதை விட பெரியதாக இருக்கும் போது, அதற்கு இப்போதே தயாராக இருக்க வேண்டும். இதற்கு உலகப் பொருளாதாரத்தில் நமது தற்போதைய மற்றும் எதிர்காலப் பங்கைப் பூர்த்தி செய்யக்கூடிய நிறுவனங்கள் தேவை. இந்த நடவடிக்கைகள் அந்த திசையில் ஒரு முக்கியமான படியாகும். இந்தியாவின் அடையாளம் ஒரு பெரிய சந்தையாக மட்டும் நின்றுவிடாமல் அது ஒரு 'சந்தை தயாரிப்பாளராக' இருக்க வேண்டும். ஒருபுறம், உள்ளூர் நலனுக்காக உலகளாவிய மூலதனத்தைக் கொண்டு வருகிறோம். மறுபுறம், உலக நலனுக்காக உள்ளூர் உற்பத்தித்திறனையும் பயன்படுத்துகிறோம்.
மோர்பி விபத்து சம்பவம்  தொடர்பாக பிரதமர் தலைமையில் உயர்மட்ட ஆலோசனை

மோர்பி தொங்கு பால விபத்து சம்பவம் தொடர்பாக பிரதமர் திரு நரேந்திர மோடி, குஜராத் முதலமைச்சர் மற்றும் உயரதிகாரிகளுடன் ஆலோசனை நடத்தினார். குஜராத் மாநிலம் காந்திநகரில் உள்ள ஆளுநர் மாளிகையில் இன்று இந்த ஆலோசனைக் கூட்டம் நடைபெற்றது. இதில் மோர்பி விபத்து நிகழ்ந்தது முதல், தற்போது வரை, அங்கு மேற்கொள்ளப்பட்டு வரும் மீட்பு மற்றும் நிவாரணப் பணிகள் குறித்து பிரதமரிடம் விரிவாக எடுத்துரைக்கப்பட்டது. விபத்தின் அனைத்து அம்ச ங்கள் குறித்தும் விரிவாக விவாதிக்கப்பட்டது. அப்போது, விபத்தில் பாதிக்கப்பட்டவர்களுக்கு, அனைத்து உதவிகளும் கிடைப்பதை உறுதி செய்ய வேண்டும் என பிரதமர் திரு நரேந்தி மோடி அதிகாரிகளுக்கு அறிவுறுத்தினார். இந்த உயர்மட்ட ஆலோசனைக்கூட்டத்தில் குஜராத் முதலமைச்சர் திரு பூபேந்திர பாய் படேல், அம்மாநில உள்துறை அமைச்சர் திரு ஹர்ஷ் சங்வி, அரசின் தலைமைச் செயலாளர், காவல்துறை தலைமை இயக்குநர் உள்ளிட்டோர் பங்கேற்றனர். அவர்களுடன் குஜராத் மாநில உள்துறை அமைச்சக உயர் அதிகாரிகளும், மாநில பேரிடர் மேலாண்மை முகமையைச் சேர்ந்த உயர் அதிகாரிகளும் கலந்து கொண்டனர்.
மக்களவையில் குடியரசுத் தலைவர் ஆற்றிய உரைக்கு அளித்த நன்றி தெரிவிக்கும் தீர்மானத்திற்கு பிரதமரின் பதில்

மக்களவையில் குடியரசுத் தலைவர் ஆற்றிய உரைக்கு நடைபெற்ற நன்றி தெரிவிக்கும் தீர்மானத்தின் மீதான விவாதத்தில் பங்கேற்று பிரதமர் திரு. நரேந்திர மோடி இன்று பதில் அளித்து பேசினார். விவாதங்களுக்கு உயிர் ஊட்டியதற்கும் ஆழ்ந்த கருத்துகளை பரிமாறியதற்கும் அவை உறுப்பினர்களுக்கு அவர் நன்றி தெரிவித்தார். ‘மக்கள் சக்திக்கு’ தனிச் சிறப்பு வாய்ந்த சக்தி இருப்பதாக குறிப்பிட்ட பிரதமர், அந்த மக்கள் சக்தியினால்தான் ஏழை குடும்பத்தில் பிறந்த ஒருவன் இன்று இந்திய நாட்டின் பிரதமராக ஆக முடிந்தது என்றார். சுதந்திர போராட்டத்தில் நாட்டுக்காக உயிர் தியாகம் செய்யும் வாய்பை தவறவிட்டு, ஆனால் சுதந்திர இந்தியாவில் பிறந்து நாட்டுக்காக வாழ்ந்து சேவை செய்யும் தன்னைப்போல் பலர் இருப்பதாக பிரதமர் குறிப்பிட்டார். மக்கள் சக்தியின் மீது உள்ள நம்பிக்கை நல்ல விளைவுகளைக் கொண்டு வரும் என்பதை குறிப்பிட்ட பிரதமர், அவை உறுப்பினர்கள் இதனை புரிந்துகொண்டு நமது மக்களின் உள்ளார்ந்த வலிமையைப் பயன்படுத்தி இந்தியாவை புதிய உயரத்திற்கு எடுத்து செல்ல வேண்டும் என்று வலியுறுத்தினார். நிதிநிலை அறிக்கை தாக்கல் தேதி மாற்றத்தின் பின்னால் உள்ள காரணத்தை விளக்குகையில், இது நிதியின் பயன்பாடு சிறப்பாக அமைவதை உறுதி செய்யும் என்று பிரதமர் கூறினார். அதேபோல், நாட்டின் போக்குவரத்து துறைக்கு இப்போது விரிவான அணுகுமுறை தேவைப்படுகிறது, அது ஒரே மத்திய நிதிநிலை அறிக்கையினால் மட்டுமே சாத்தியம் என்று அவர் கூறினார். தான் பதவி ஏற்றுக்கொண்ட நாளிலிருந்து ஏற்பட்டு வரும் மாற்றம் தனக்கு மனநிறைவை அளிப்பதாக பிரதமர் கூறினார். அதாவது, மோசடிகளில் எவ்வளவு பணம் இழக்கப்பட்டுள்ளது என்பதில் இருந்து எவ்வளவு கருப்பு பணம் மீட்கப்பட்டுள்ளது என்பதை நோக்கி இன்று விவாதங்கள் மாறியுள்ளது, என்பதை விளக்கினார். பிரதமர், இந்த போராட்டம் ஏழை மக்களுக்கானது, மேலும், இந்த போராட்டம் ஏழைமக்களுக்கு உரியதை அவர்களுக்கு அளிப்பதற்காக, இது தொடரும், என்று கூறினார். இந்த அரசு அனைத்தையும் தேர்தல் கண்நோட்டத்தில் பார்க்காது, இந்த அரசிற்கு நாட்டின் நலனே முதன்மை நோக்கம் என்று அவர் உறுதியளித்தார். பணத்தின் மதிப்பு இழப்பினை தூய்மை இந்தியா இயக்கத்துடன் ஒப்பிட்டு கூறிய பிரதமர், இந்த முயற்சி இந்தியாவை ஊழல் மற்றும் கருப்பு பணத்தில் இருந்து தூய்மைப்படுத்தும் இயக்கம் என்று குறிப்பிட்டார். பண மதிப்பு இழப்பு குறித்த சட்டங்களில் அடிக்கடி ஏற்படுத்திய மாற்றங்கள் குறித்து எழுந்த விமர்சனங்களுக்கு பதில் அளிக்கையில், இந்த முயற்சியில் உள்ள ஓட்டைகளை கண்டறிந்து ஏமாற்ற முயல்பவர்களுக்கு ஒரு படி மேல் இருப்பதற்காக செய்யப்பட்டவை என்று பிரதமர் கூறினார். மேலும், மகாத்மா காந்தி தேசிய ஊரக வேலைவாய்ப்பு உறுதித் திட்டத்திலும் ஆயிரம் முறை மாற்றங்கள் கொண்டுவரப்பட்டுள்ளதை சுட்டிக்காட்டினார். விவசாயிகளின் நலுனுக்காக பயிர் காப்பீடு போன்ற முயற்சிகள் மேற்கொள்ளப்படுகிறது, என்று பிரதமர் தெரிவித்தார். மேலும், நாட்டின் ஆயுதப் படையை பாராட்டிய பிரதமர், அவர்கள் நாட்டின் பாதுகாப்புக்காக முழுமையாக தயாராக இருப்பதாக கூறினார்.
தேசிய வாக்காளர் தினத்தை முன்னிட்டு பிரதமர் மக்களுக்கு வாழ்த்து

தேசிய வாக்காளர் தினத்தை முன்னிட்டு பிரதமர் திரு. நரேந்திர மோடி மக்களுக்கு வாழ்த்துத் தெரிவித்துள்ளார். “தேசிய வாக்காளர் தின வாழ்த்துக்கள். இந்த நாளில் நமது ஜனநாயகத்தை வலுப்படுத்துவதற்கு நாம் மீண்டும் உறுதி ஏற்போம் என்றும் தேசிய, மாநில உள்ளூர் நிலைகளில் ஜனநாயக நடைமுறையில் தவறாது பங்கேற்று இதனை உறுதி செய்வோம். புதிய இந்தியாவை உருவாக்குவதில் இது மிகவும் உதவியாக இருக்கும். வாக்காளர் பதிவு விழிப்புணர்வை ஏற்படுத்துமாறு குறிப்பாக இளைஞர்களிடையே தங்களை வாக்காளர்களாக பதிவு செய்துக் கொள்ள வேண்டுமென்ற விழிப்புணர்வை ஏற்படுத்துமாறு அனைத்து தரப்பு மக்களையும் நான் கேட்டுக் கொள்கிறேன். பதிவான ஒவ்வொரு வாக்கும் நமது ஜனநாயக கட்டமைப்பை வலுப்படுத்தும்” என்று பிரதமர் தமது செய்தியில் குறிப்பிட்டுள்ளார்.
ஒற்றுமையுடனும், ஒன்றிணைந்த உறுதியோடும் கொவிட் 19ஐ எதிர்த்து இந்தியாவும், ஆப்கானிஸ்தானும் இணைந்து போராடும் –  பிரதமர்

ஒற்றுமையுடனும், ஒன்றிணைந்த உறுதியோடும் கொவிட் 19ஐ எதிர்த்து இந்தியாவும், ஆப்கானிஸ்தானும் இணைந்து போராடும் என்று பிரதமர் திரு. நரேந்திர மோடி இன்று கூறினார்.ஆப்கானிஸ்தான் அதிபர் டாக்டர். அஷ்ரப் கனியின் சுட்டுரை ஒன்றுக்கு பதிலளிக்கும் போது பிரதமர் மோடி இவ்வாறு கூறினார். ஆப்கானிஸ்தான் அதிபர் தனது சுட்டுரையில், ஹைட்ராக்ஸிகுளோரோகுயின், பாரசெட்டமால் போன்ற அத்தியாவசிய மருந்துகளையும் மற்றும் இதர பொருள்களையும் தமது நாட்டுக்கு வழங்கியதற்காக இந்தியாவுக்கு நன்றி தெரிவித்தார். ஆப்கானிஸ்தான் அதிபருக்கு சுட்டுரையில் பதிலளித்த பிரதமர் மோடி, “வரலாறு, புவியியல் மற்றும் கலாச்சாரத்தின் அடிப்படையில், இந்தியாவும் ஆப்கானிஸ்தானும் சிறப்பான நட்பைப் பகிர்ந்துக் கொள்கின்றன. தீவிரவாதத்தின் கசப்பினை எதிர்த்து இரு நாடுகளும் நீண்ட காலமாக இணைந்து போராடி வருகின்றன. கொவிட் 19ஐயும் அதே ஒற்றுமையுடனும், ஒன்றிணைந்த உறுதியோடும் எதிர்த்து இணைந்து போராடுவோம்,” என்றார்.
பிரபல தமிழ் எழுத்தாளர் திரு அழ.வள்ளியப்பாவின் நூற்றாண்டு பிறந்த நாளில்  பிரதமர் மரியாதை

பிரபல தமிழ் எழுத்தாளர் திரு அழ. வள்ளியப்பாவின் நூற்றாண்டு பிறந்தநாளில் பிரதமர் திரு நரேந்திர மோடி அவருக்கு மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது; “திரு அழ.வள்ளியப்பாவின் நூறாவது பிறந்தநாளில் அவருக்கு மரியாதை செலுத்துகிறேன். அவரது சிறந்த எழுத்து மற்றும் கவிதைகளுக்காக மட்டுமல்லாமல், வரலாறு, கலாச்சாரம் மற்றும் இலக்கியத்தை குழந்தைகளிடையே பிரபலப்படுத்த மேற்கொண்ட முயற்சிகளுக்காகவும் அவர் நினைவுகூரப்படுகிறார். அவரது முயற்சிகள் இன்றைய காலத்திலும் தொடர்ந்து பலரை ஊக்குவிக்கிறது."
ஜனதா ஊரடங்கை ஆதரித்த பல்வேறு தரப்பு மக்களுக்கு பிரதமர் நன்றி

கொரோனா வைரஸ் பரவுவதைக் கட்டுப்படுத்தும் முயற்சியாக, மார்ச் 22, ஞாயிற்றுக்கிழமை அன்று ஜனதா ஊரடங்கு முன்முயற்சியை ஆதரிக்க பல்வேறு தரப்பு மக்கள் ஒன்றிணைந்து எடுத்த முயற்சிகளை பிரதமர் திரு. நரேந்திர மோடி பாராட்டியுள்ளார். பல்வேறு துறைகள் மற்றும் பல்வேறு அமைப்புகளைச் சேர்ந்த செல்வாக்கானவர்களும், சாதனையாளர்களும், ஜனதா ஊரடங்குக்கு ஆதரவாக ஒத்துழைப்பு நல்கியது ஊரடங்கிற்கு மேலும் வலு சேர்த்ததாக பிரதமர் தெரிவித்தார்.
கல்லறையை இடம் மாற்றும் பொருட்டு, விமான நிலைய ஆணையத்தின் மும்பை நிலம் மற்றும் மும்பை மாநகராட்சி நிலங்கள் பரிமாற்றம்

பிரதமர் திரு நரேந்திர மோடி தலைமையில் கூடிய மத்திய அமைச்சரவை, விமான நிலையங்கள் ஆணையத்தின் கட்டுப்பாட்டில் உள்ள மும்பை விமான நிலைய நிறுவனத்துக்கு சொந்தமான 2960.90 சதுர மீட்டர் நிலத்தை அதற்கு சமமான அளவில் உள்ள மும்பை மாநகராட்சிக்கு சொந்தமான நிலத்தோடு மாற்றிக் கொள்ள ஒப்புதல் அளித்தது. கல்லறையை இடமாற்றம் செய்வதற்காக இந்த மாற்றம் செய்யப்படுகிறது. தற்போது செய்து கொள்ளப்படும் இந்த நில மாற்றம், மும்பை விமான நிலைய வளர்ச்சிப் பணிகளை நிறைவேற்ற உதவும். மேலும் கல்லறை இடமாற்றம் செய்யப்படுவதால் அதை பயன்படுத்த முடியும். தற்போது மாற்றப்படும் விமான நிலைய ஆணையத்தின் நிலம் மற்றும் தனியார் நிலம் ஆகியவை ஒரே அளவில், அருகருகே அமைந்திருப்பதாலும், அதன் சந்தை விலை சமமாக இருப்பதாலும், இதனால் எந்த விதமான நிதிச் செலவினமும் கிடையாது. நிலம் மாற்றப்பட்ட பிறகு, அதன் வகைப்பாடை மாற்றுவதற்கு ஆகும் செலவுகளை மும்பை விமான நிலைய நிறுவனம் ஏற்றுக் கொள்ளும்.
ஜார்க்கண்ட் மாநிலம் கர்மாவில் புதிய மருத்துவக் கல்லூரியை அமைக்க மத்திய மருத்துவமனையை வழங்க மத்திய அமைச்சரவை ஒப்புதல்

ஜார்க்கண்ட் மாநிலம் கர்மாவில் மத்திய தொழிலாளர் நலன் மற்றும் வேலைவாய்ப்பு அமைச்சகத்தின்கீழ் இயங்கி வரும் மத்திய மருத்துவமனையை அதன் நிலம் மற்றும் கட்டிடங்களுடன், புதிய மருத்துவ கல்லூரியை உருவாக்க ஜார்க்கண்ட் மாநில அரசுக்கு இலவசமாக வழங்க பிரதமர் திரு. நரேந்திர மோடி தலைமையில் நடந்த மத்திய அமைச்சரவைக் கூட்டத்தில் ஒப்புதல் வழங்கப்பட்டுள்ளது. பிராந்தியத்தில் வசிக்கும் மக்களின் சுகாதாரத் தேவைகளை நிறைவேற்ற, அப்பகுதியில் செயல்பட்டு வரும் மாவட்ட மற்றும் மேல்சிகிச்சை மருத்துவமனைகளை இணைத்து மருத்துவ கல்லூரியை உருவாக்க மத்திய அரசின் நிதியுதவி திட்டத்தின்கீழ் இது செயல்படுத்தப்படும். செயல்பாட்டு உத்தி மற்றும் இலக்குகள் மத்திய மருத்துவமனை அதன் நிலம் மற்றும் கட்டிடங்களுடன் மூன்று மாத காலத்திற்குள் ஜார்க்கண்ட் அரசுக்கு மாற்றப்படும். மாற்றம், பணியாளர்களை எடுத்துக் கொள்வது உள்ளிட்ட விதிமுறைகளுடன் கூடிய புரிந்துணர்வு ஒப்பந்தம் மத்திய தொழிலாளர் நலன் மற்றும் வேலைவாய்ப்பு அமைச்சகம், மாநில அரசுக்கிடையே கையெழுத்திடப்படும். முக்கிய தாக்கம் நாட்டில் ஆண்டுதோறும் பயிற்சி பெறும் மருத்துவர்களின் எண்ணிக்கை அதிகரிக்க இந்தத் திட்டம் உதவும். இந்தப் பிராந்தியத்தில் சுகாதார உட்கட்டமைப்பு வசதிகளை மேம்படுத்த இது பயன்படும். அதன் மூலம் சாதாரண மக்களுக்கு சிறந்த மருத்துவ சேவைகள் கிடைக்கும். பயனாளிகள் ஜார்க்கண்ட் மாநிலம் கர்மாவைச் சுற்றியுள்ள இடங்களில் வசிக்கும் அனைத்து மக்களுக்கும் இது பயனளிக்கும். அவர்களுக்கு சிறந்த மருத்துவ சேவை வசதிகள் கிடைக்கும். பின்புலம் மத்திய தொழிலாளர் மற்றும் வேலைவாய்ப்பு அமைச்சகம், அமைப்பு சாரா பிரிவைச் சேர்ந்த தொழிலாளர்கள் மற்றும் அவர்களைச் சார்ந்தவர்களுக்கு தனது மருத்துவமனைகள் மற்றும் சிகிச்சை மையங்கள் மூலம் மருத்துவ வசதிகளை வழங்கி வருகிறது. ஜார்க்கண்ட் மாநிலம் கர்மாவில் மத்திய தொழிலாளர் மற்றும் வேலைவாய்ப்பு அமைச்சகம் 150 படுக்கை வசதிகளுடன் கூடிய (அதே வளாகத்தில் 50 படுக்கைகளுடன் கூடிய காசநோய் மருத்துவமனையும் இயங்குகிறது) மருத்துவமனையை அமைத்துள்ளது. இதன் மூலம் மைக்கா சுரங்கம், பீடித் தொழிலாளர்களின் மருத்துவ தேவை பூர்த்தி செய்யப்படுகிறது. அந்த இடத்தில் புதிய மருத்துவ கல்லூரியை உருவாக்குவதற்காக கர்மா மத்திய மருத்துவமனையை அதன் நிலம் மற்றும் கட்டிடங்களுடன் இலவசமாக வழங்க வேண்டும் என்று ஜார்க்கண்ட் மாநில அரசு கருத்துரு ஒன்றை சமர்ப்பித்திருந்தது.
காமன்வெல்த் போட்டிகள் 2022-இல் மகளிர் ஜூடோ பிரிவில் வெள்ளிப் பதக்கம் வென்ற சுஷிலா தேவி லிக்மாபமிற்கு பிரதமர் வாழ்த்து

பெர்மிங்ஹாமில் நடைபெறும் காமன்வெல்த் போட்டிகள் 2022-இல் மகளிர் ஜூடோ பிரிவில் வெள்ளிப்பதக்கம் வென்ற சுஷிலா தேவி லிக்மாபமிற்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் கூறியிருப்பதாவது: “சுஷிலா தேவி லிக்மாபமின் அபாரமான செயல்திறனால் மட்டற்ற மகிழ்ச்சி அடைந்தேன். வெள்ளிப் பதக்கம் வென்ற அவருக்கு வாழ்த்துகள். பாராட்டுக்குரிய திறனையும், நெகிழ்தன்மையையும் அவர் வெளிப்படுத்தினார். அவரது எதிர்கால முயற்சிகளுக்கு நல்வாழ்த்துகள்.”
இந்தியா-ஜப்பான் இடையேயான 14 ஆவது வருடாந்திர உச்சிமாநாடு (19 மார்ச் 2022; புதுதில்லி)

இந்தியா-ஜப்பான் இடையேயான 14 ஆவது வருடாந்தர உச்சிமாநாட்டில் பங்கேற்பதற்காக பிரதமர் திரு நரேந்திர மோடி அழைப்பின் பேரில் ஜப்பான் பிரதமர் திரு கிஷிடா ஃபூமியோ 2022, மார்ச் 19, 20 ஆகிய தேதிகளில் புதுதில்லிக்கு பயணம் மேற்கொள்கிறார். இந்த உச்சிமாநாடு இருதலைவர்களுக்கு இடையேயான முதலாவது சந்திப்பாகும். முன்னதாக, கடந்த 2018 ஆம் ஆண்டு அக்டோபர் மாதம் இந்தியா – ஜப்பான் வருடாந்தர உச்சிமாநாடு டோக்கியோவில் நடைபெற்றது. பிராந்திய மற்றும் சர்வதேச விவகாரங்களில் இருதரப்புக் கருத்துக்களை பரிமாறிக் கொள்வதற்கும், ஒத்துழைப்பை ஆய்வு செய்து மேலும் வலுப்படுத்துவதற்கும் இந்த உச்சிமாநாடு வாய்ப்பாக அமையும். இதன்மூலம், இந்தியா-பசிஃபிக் பிராந்தியத்திலும் அதற்கு அப்பாலும் அமைதி, நிலைத்தன்மை, செழுமை ஆகியவற்றை நிலவச் செய்ய முடியும்.
இந்திய காப்பீட்டு ஒழுங்குமுறை மற்றும் மேம்பாட்டு ஆணையகம் சர்வதேச காப்பீட்டு நிறுவனங்கள் சங்கத்தில் இடம்பெறவும் பலதரப்பு புரிந்துணர்வு உடன்பாடுகளில் பங்கேற்கவும் அனுமதிக்க மத்திய அமைச்சரவை ஒப்புதல் அளித்தது

பிரதமர் திரு. நரேந்திர மோடி தலைமையில் மத்திய அமைச்சரவைக் குழுவின் கூட்டம் நடைபெற்றது. அக்கூட்டத்தில், இந்தியக் காப்பீட்டு ஒழுங்குமுறை மற்றும் மேம்பாட்டு ஆணையகத்திற்கு (IRDAI) சர்வதேச காப்பீட்டு நிறுவன மேற்பார்வையாளர்கள் சங்கத்தில் (IAIS) கையெழுத்துதாரராகப் பங்கேற்கவும், பலதரப்பு புரிந்துணர்வு ஒப்பந்தத்தில் (MMoU) இடம்பெறவும் அனுமதிப்பதற்கு ஒப்புதல் தரப்பட்டது. சர்வதேச காப்பீட்டு நிறுவன மேலாளர்கள் சங்கம் (IAIS) என்ற அமைப்பு காப்பீட்டுத் துறை மேற்பார்வையாளர்கள் உலகளாவிய நிலையில் தங்களிடையே ஒத்துழைப்பைக் கையாளவும் கருத்துகளைப் பரிமாறிக் கொள்ளவும் இயங்கும் நிறுவனமாகும். பலதரப்பு புரிந்துணர்வு ஒப்பந்தத்தில் (MMoU) என்பது அந்த சங்கத்தின் கையெழுத்துதாரர்களின் ஓர் அறிக்கையாகும். அந்த உடன்பாடு தகவல் பரிமாற்றம், அவ்வாறு தகவல்களைப் பெறுவதற்குக் கடைப்பிடிக்க வேண்டிய நடைமுறைகள் ஆகியவை குறித்தது ஆகும். நிதிச் சந்தை ஒருங்கிணப்பது அதிகரித்து வரும் நிலையில், சர்வதேச அளவில் காப்பீட்டு நிறுவனங்கள் அதிகரித்து வரும் நிலையிலும் பரஸ்பரம் ஒத்துழைப்புக்கும், காப்பீட்டு நிறுவன மேற்பார்வையாளர்களுக்கு இடையில் கருத்துப் பரிமாற்றத்துக்கும் தேவைகள் இருக்கின்றன. இத்தகைய பின்னணியில் இந்தியக் காப்பீட்டு ஒழுங்குமுறை மற்றும் மேம்பாட்டு ஆணையகம் (IRDAI) சர்வதேச காப்பீட்டு நிறுவன மேற்பார்வையாளர்கள் சங்கத்திலும் (IAIS) பலதரப்பு புரிந்துணர்வு உடன்பாட்டிலும் கையெழுத்திடும் உறுப்பினராகியுள்ளது. இது தொடர்பான இரு தரப்பு உடன்பாட்டின்போது இந்தியக் காப்பீட்டு ஒழுங்குமுறை மற்றும் மேம்பாட்டு ஆணையகம் (IRDAI) பங்கேற்காத நிலையில், எல்லை கடந்த அம்சங்கள் எழும் நிலையில் கையெழுத்திடும் இரு நிறுவனங்களுக்கு இடையிலான அடிப்படை ஒத்துழைப்புக்கும் தகவல் பரிமாற்றத்துக்கும் வாய்ப்பை பலதரப்பு புரிந்துணர்வு ஒப்பந்தம் வழி வகுக்கிறது. இதன் மூலம் சர்வதேச காப்பீட்டு நிறுவன மேற்பார்வையாளர்கள் சங்கத்தின் பலதரப்பு புரிந்துணர்வு ஒப்பந்தம் தற்போதைய உடன்பாடுகளை விட விரிவானது. நிதிப் பயங்கரவாதத்தை ஒடுக்கவும், ஒழுங்குபடுத்தப்பட்ட ஹவாலா தடுப்பின் கீழ் காப்பீட்டு இடைத்தரகர்களை மேற்பார்வையிடவும் இது வழி செய்யும்.
மனிதர்களைக் கொண்ட விண்வெளிப்பயணத் திட்டத்தில் இந்தியா மற்றும் ரஷ்யா,கூட்டு நடவடிக்கைகளுக்கு  மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை விண்வெளி திட்டத்தில் இந்தியாவும் ரஷ்யாவும் இணைந்து நடவடிக்கைகளையும் செயல்பாடுகளையும் தொடர ஒப்புதல் அளித்துள்ளது. இது தொடர்பான புரிந்துணர்வு ஒப்பந்தம் புதுதில்லியில் அக்டோபர் 15 2015 அன்று கையெழுத்திடப்பட்டது. இந்த ஒப்பந்தத்தின் மூலம் இந்தியா – ரஷ்யா இடையேயான ஒத்துழைப்பு வலுப்பெறும். மேலும் மனிதர்களைக் கொண்ட விண்வெளிப் பயணத் திட்டத்திற்குத் தேவையான தொழில்நுட்பங்கள் மற்றும் நவீன முறைகள் குறித்த தகவல்கள் பரிமாறப்படும் மனித குலத்திற்குப் பயனளிக்கும் வகையில் இந்தப் புரிந்துணர்வு ஒப்பந்தம் விண்வெளித் தொழில்நுட்பத் துறையில் வளர்ச்சியை ஏற்படுத்தும்.
காக்ராபர் அணு மின் நிலையத்தின் 3-வது அணு உலையில் மின் உற்பத்தி துவக்கப்பட்டதற்கு, இந்திய அணு விஞ்ஞானிகளுக்கு பிரதமர் வாழ்த்து

காக்ராபர் அணு மின் நிலையத்தின் 3-வது அணு உலையில் அணு மின் உற்பத்தி துவக்கப்பட்டதற்கு பிரதமர் திரு.நரேந்திர மோடி இந்திய அணு விஞ்ஞானிகளுக்கு வாழ்த்துத் தெரிவித்துள்ளார். பிரதமர் பகிர்ந்துள்ள டுவிட்டர் பதிவில், “காக்ராபர் அணு மின் நிலையத்தின் 3-வது அணு உலையில், அணு மின் உற்பத்தி துவக்கப்பட்டதற்கு இந்திய அணு விஞ்ஞானிகளுக்கு வாழ்த்துகள்! உள்நாட்டிலேயே வடிவமைக்கப்பட்ட 700 மெகா வாட் காக்ராபர் அணு மின் நிலையத்தின் 3-வது அணு உலையானது, இந்தியாவில் தயாரிப்போம் திட்டத்தின் ஔிரும் உதாரணமாகத் திகழ்கிறது. இது, வருங்காலத்தில் இது போன்ற பல சாதனைகள் நிகழ்த்துவதற்கு ஒரு வழிகாட்டுதலாக விளங்கும்” என்று கூறியுள்ளார்.
முதலாவது தேசிய கைத்தறி தினக் கொண்டாட்டத்தில் பிரதமர் பங்கேற்பு

இந்திய விடுதலைப் போராட்டத்தில் சுதேசி எப்படி ஒரு கருவியாக பயன்படுத்தப்பட்டதோ, அதுபோல வறுமையை எதிர்த்து போராட கைத்தறியை கருவியாக பயன்படுத்தலாம் என்று பிரதமர் திரு. நரேந்திர மோடி இன்று கூறினார். கதரும், கைத்தறிப் பொருட்களும் அன்னையின் அன்பைப்போல இதம் தருபவை என்றும் அவர் வர்ணித்தார். சென்னையில் இன்று நடைபெற்ற முதலாவது தேசிய கைத்தறி தினக் கொண்டாட்டத்தில் பிரதமர் கலந்து கொண்டு பேசினார். ஒரு காலத்தில் கண்டங்களைக் கடந்து இந்திய கைவினைப் பொருட்களுக்கு இருந்த தேவை போய், தற்போது கைத்தறி பொருட்களை சந்தைப்படுத்த முடியாத நிலை ஏற்பட்டு இருப்பதாக பிரதமர் வேதனை தெரிவித்தார். சுற்றுச்சூழல், பரந்துபட்ட மருத்துவ வசதி ஆகியவை குறித்து உலகம் அதிக விழிப்புணர்வைப் பெற்று வருகையில், கைத்தறி பொருட்களின் சுற்றுச் சூழலுக்கு இசைவான அம்சங்களை முதன்மைப் படுத்த வேண்டியதன் தேவையை பிரதமர் வலியுறுத்தினார். கடந்த ஆண்டு அக்டோபரில் “மனதின் குரல்” (மன்-கீ-பாத்) வானொலி நிகழ்ச்சியில் ஒவ்வொரு வீட்டிலும் குறைந்தபட்சம் ஒரு கதர் வகையாவது இருக்க வேண்டும் என்று தாம் வேண்டுகோள் விடுத்ததை திரு. நரேந்திர மோடி நினைவு கூர்ந்தார். அதற்கு பிறகு கதர் விற்பனை 60 விழுக்காடு அதிகரித்தது என தனக்கு தெரிவிக்கப்பட்டதாகவும் பிரதமர் கூறினார். இதைப் போன்ற முயற்சி தற்போது கைத்தறி பொருட்களுக்கும் மேற்கொள்ளப்பட வேண்டும் என்றும் அவர் தெரிவித்தார். ஒரு நெசவாளர், புடவை போன்ற துணி வகைகளை நெய்யும் போது, மொத்த குடும்பமும் இப்பணியில் இணைந்து கொள்ளும் என்று பிரதமர் உணர்ச்சி பெருக்குடன் விவரித்தார். தாய் தன் மகளை வளர்ப்பது போன்று, மொத்தக் குடும்பமும் புடவையை உருவாக்குகிறது. திருமணத்திற்கு பிறகு மகளை வழி அனுப்புவது போல, தயாரான புடவையை மொத்தக் குடும்பமும் வழியனுப்பும் என்று திரு. மோடி குறிப்பிட்டார். இந்திய கைத்தறி முத்திரையை வெளியிட்ட பிரதமர், சந்த் கபீர் விருதுகள் மற்றும் தேசிய விருதுகளை வழங்கினார். தமிழக ஆளுநர் டாக்டர் கே. ரோசைய்யா, மத்திய ஜவுளித் துறை இணை அமைச்சர் (தனிப் பொறுப்பு) திரு. சந்தோஷ் குமார் கங்குவார், மத்திய போக்குவரத்து, நெடுஞ்சாலைகள் மற்றும் கப்பல் துறை இணை அமைச்சர் திரு. பொன். ராதாகிருஷ்ணன், தமிழக நிதி மற்றும் பொதுப்பணித்துறை அமைச்சர் திரு. ஓ. பன்னீர் செல்வம் ஆகியோர் இந்த விழாவில் கலந்து கொண்டனர்.
பெண் மோட்டர்பைக் ஓட்டுநர்கள் குழுவான பைக்கிங் குவீன்ஸ் பிரதமரை சந்தித்தனர்

குஜராத்தைச் சேர்ந்த ஐம்பது பெண் மோட்டார் பைக் ஓட்டுநர்கள் குழுவான `பைக்கிங் குவீன்ஸ்’ குழுவினர், பிரதமர் திரு. நரேந்திர மோடியை புது தில்லியில் இன்று சந்தித்தனர். இந்தக் குழுவினர், 13 மாநிலங்கள் மற்றும் யூனியன் பிரதேசங்களில் சுமார் பத்தாயிரம் கிலோ மீட்டர் தூரம் பயணித்ததாகவும், `பெண் குழந்தைகளைப் பாதுகாப்போம், பெண் குழந்தைகளுக்குக் கற்பிப்போம்’ திட்டம், தூய்மை இந்தியா திட்டம் போன்ற சமூக நலத் திட்டங்களைப் பற்றி மக்களுடன் கலந்துரையாடியதாகவும் தெரிவித்தனர். கடந்த ஆகஸ்ட் 15ந் தேதியன்று லடாக்கில் உள்ள கார்டுங்லாவில் மூவண்ணக் கொடியை ஏற்றியதாகவும் அவர்கள் கூறினர். இந்தக் குழுவினரின் செயல்பாடுகளைப் பாராட்டிய பிரதமர், அவர்களின் வருங்கால முயற்சிகள் சிறப்பாக அமைய வாழ்த்து தெரிவித்தார்.
சமஸ்கிருத தினத்தில் பிரதமர் நாட்டு மக்களுக்கு சமஸ்கிருதத்தில் வாழ்த்து தெரிவித்தார்

சமஸ்கிருத தினத்தை முன்னிட்டு பிரதமர் திரு. நரேந்திர மோடி வாழ்த்து தெரிவித்துள்ளார். தனது வாழ்த்து செய்தியை அவர் சமஸ்கிருதத்தில் தெரிவித்துள்ளார். பிரதமர் வெளியிட்டுள்ள வாழ்த்துச் செய்தி வருமாறு: “भारतस्य समृद्धः इतिहासः संस्कृतिः परम्परा च संस्कृते अस्ति। संस्कृतस्य ज्ञानम् अस्मान् तेन समृद्ध-वैभवोपेत-अतीतेन सह योजयति।“ “संस्कृतप्रेमिभ्यः तथा च अस्याः सुन्दर्याः भाषायाः पठितृभ्यः सर्वेभ्यः संस्कृतदिवस-सन्दर्भे मम हार्दिक-शुभकामनाः।” இந்தியாவின் வளமான வரலாறும், கலாச்சாரமும், பண்பாடும் சமஸ்கிருதத்தில் இருக்கின்றன என்பதை இந்த நாள் உணர்த்துகிறது. சமஸ்கிருத அறிவு, நமது வளமான இலக்கியம், பாரம்பரியம் மற்றும் பெருமைமிகு கடந்தகாலத்தை நம்முடன் இணைக்கிறது. சமஸ்கிருத தினத்தை முன்னிட்டு, இந்த அழகிய மொழியின் வல்லுநர்களுக்கும், மாணவர்களுக்கும் எனது மனமார்ந்த வாழ்த்துகளைத் தெரிவித்துக் கொள்கிறேன்.
2021 டிசம்பர் 26 மனதின் குரல் நிகழ்விற்குத் தங்களின் கருத்துக்களைப் பகிருமாறு மக்களுக்குப் பிரதமர் அழைப்பு விடுத்துள்ளார்

2021 டிசம்பர் 26, ஞாயிறு அன்று நிகழ்த்தவிருக்கும் மனதின் குரல் நிகழ்விற்குத் தங்களின் கருத்துக்களைப் பகிருமாறு மக்களுக்குப் பிரதமர் திரு. நரேந்திர மோடி அழைப்பு விடுத்துள்ளார். ட்விட்டரில் பிரதமர் கூறியிருப்பதாவது, "2021 ன் நிறைவு நிகழ்வாக 26 அன்று இடம்பெறவுள்ள இம்மாதத்தின் மனதின் குரல் நிகழ்விற்கு பல கருத்துக்கள் எனக்கு வந்துள்ளன. இந்த கருத்துக்கள் வித்யாசமான பல பகுதிகளைக் கொண்டுள்ளன.அடித்தள நிலையில் மாற்றங்களை கொண்டு வருவதற்குப் பாடுபட்ட பலரது வழக்கைப் பயணங்களும் கொண்டாடப்பட்டுள்ளன. தொடர்ந்து உங்களின் கருத்துக்களைபப் பகிருங்கள்."
ராஜஸ்தான் தினத்தையொட்டி ராஜஸ்தான் மக்களுக்குப் பிரதமர் வாழ்த்து தெரிவித்துள்ளார்

ராஜஸ்தான் தினத்தையொட்டி ராஜஸ்தான் மக்களுக்குப் பிரதமர் திரு.நரேந்திர மோடி வாழ்த்துக்களைத் தெரிவித்துள்ளார். டுவிட்டரில் பிரதமர் கூறியிருப்பதாவது; “வரலாற்றுச் சிறப்புமிக்க வீரமும், சுயமரியாதையும், தியாகமும் நிறைந்த ராஜஸ்தான் மக்கள் அனைவருக்கும் வாழ்த்துக்கள். ராஜஸ்தான் தின வாழ்த்து. இது, இந்த மாநிலம் வளர்ச்சியின் பாதையில் முன்னேற வேண்டும் என்பதற்கான வாழ்த்தாகும்.”
நேபாளத்தின் லும்பினியில் உள்ள மாயாதேவி ஆலயத்திற்குப்  பிரதமர் பயணம் செய்தார்

லும்பினிக்குத் தமது ஒரு நாள் பயணத்தின் முதல் கட்டமாகப் பிரதமர் திரு நரேந்திர மோடி 2022, மே16 அன்றுநேபாளத்தின் லும்பினியில் உள்ள மாயாதேவி ஆலயத்திற்குப் பயணம் செய்தார். பிரதமருடன் நேபாள பிரதமர் மேன்மைதங்கிய ஷேர் பகதூர் தூபாவும் அவரது மனைவி டாக்டர் அர்சு ராணா தூபாவும் சென்றிருந்தனர். 2. கோவில் வளாகத்தின் உட்பகுதியில் உள்ள குறியீட்டுக் கல்லுக்கு இந்தத் தலைவர்கள் மரியாதை செலுத்தினர். இது பகவான் புத்தரின் மிகச்சரியான பிறப்பிடம் என்பதைச் சுட்டிக்காட்டுவதாகும். புத்த சமய முறைகளின்படி நடைபெற்ற பூஜையில் அவர்கள் பங்கேற்றனர். 3. ஆலயத்திற்கு அருகே அமைக்கப்பட்டுள்ள அசோகர் ஸ்தூபி அருகே இரு பிரதமர்களும் விளக்குகள் ஏற்றிவைத்தனர். இந்தத் தூண் கி.மு. 249-ல் அசோக சக்கரவர்த்தியால் நிறுவப்பட்டது. பகவான் புத்தரின் பிறப்பிடம் என்பதற்கான முதல் கல்வெட்டு ஆதாரமாக லும்பினியில் இது உள்ளது. இதன்பிறகு புத்தகயாவில் இருந்து கொண்டுவரப்பட்டு 2014-ல் லும்பினிக்குப் பிரதமர் மோடியால் அன்பளிப்பாக வழங்கப்பட்ட போதி மரக்கன்றுக்கு இரு பிரதமர்களும் நீர் வார்த்தனர். ஆலயத்தின் வருகையாளர் பதிவேட்டிலும் கையெழுத்திட்டனர்.